การเมืองร้อนรุมเร้า บิ๊กอีเวนต์อสังหาฯไม่แรง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

8...โชคชัย สีนิลแท้
ผ่านพ้นไปแล้วกับกิจกรรมกระตุ้นยอดขายครั้งใหญ่ของบรรดาบริษัทพัฒนาอสังหาริมทรัพย์ ที่จัดไล่เลี่ยกันมาตั้งแต่ช่วงกลางเดือน ก.พ. ประเดิมด้วยมหกรรมบ้านและคอนโด ครั้งที่ 22 จัดขึ้นระหว่างวันที่ 1821 ก.พ. ณ ศูนย์การประชุมแห่งชาติสิริกิติ์ ขณะเดียวกันก็มีอีก 2 งานที่จัดตามมา คือ งานโฮมบิวเดอร์ โฟกัส 2010 ของสมาคมธุรกิจรับสร้างบ้านที่จัดขึ้นระหว่างวันที่ 2628 ก.พ. ที่ศูนย์การค้าเซ็นทรัลพลาซา ลาดพร้าว และงานรวมคอนโด ใกล้แนวรถไฟฟ้า ครั้งที่ 3 ของบริษัท เน็กซัส พรอพเพอตี้ จัดขึ้นระหว่างวันที่ 2528 ก.พ. ที่ศูนย์การค้าเซ็นทรัลเวิลด์ 
เลิศมงคล วราเวณุชย์ ประธานจัดงานมหกรรมบ้านและคอนโด ครั้งที่ 22 ให้ความเห็นว่า ภาพรวมงานมหกรรมบ้านและคอนโด ครั้งที่ 22 ไม่คึกคักเท่าที่คาดหวังไว้ โดยมีจำนวนผู้เข้าร่วมงานประมาณ 1 แสนคน และยอดจองในงานมีมูลค่าประมาณ 2,500 ล้านบาท ใกล้เคียงกับปีที่ผ่านมา จากก่อนหน้านี้คาดว่าจะมีผู้เข้ามาร่วมงานดังกล่าวและยอดจองมากกว่าการจัดงานครั้งที่ผ่านมา เพราะวัดตัวเลขจากการลงทะเบียนก่อนเข้าชมงานผ่านสื่อออนไลน์แล้วเพิ่มขึ้น 30% 
ปัจจัยที่ทำให้จำนวนผู้เข้าร่วมงานไม่คึกคักเท่าที่ควร ส่วนหนึ่งเป็นเพราะเมื่อวันศุกร์ที่ 19 ก.พ. ที่ผ่านมา มีการชุมนุมประท้วงของกลุ่มคนเสื้อแดงที่หน้าธนาคารกรุงเทพ สำนักงานใหญ่สีลม ประกอบกับวันเสาร์ที่ 20 ก.พ. เกิดฝนตกหนัก ทำให้จำนวนคนที่มาเดินงานวันศุกร์และวันเสาร์ลดน้อยลงกว่าทุกครั้ง อย่างไรก็ตามเชื่อว่าหลังจากการจัดงานไปแล้ว จะมียอดขายต่อเนื่องที่เพิ่มขึ้น โดยเฉพาะหากหลังวันที่ 26 ก.พ. แล้วเหตุการณ์ทางการเมืองไม่มีความรุนแรง คนที่มีความต้องการที่อยู่อาศัยอยู่แล้ว ก็จะเร่งการตัดสินใจให้ทันกับมาตรการอสังหาริมทรัพย์ที่จะสิ้นสุดในปลายเดือน มี.ค. นี้
วิบูล จันทรดิลกรัตน์ นายกสมาคมธุรกิจรับสร้างบ้าน กล่าวว่า กรณีวันที่ 26 ก.พ. ที่ผ่านมา เป็นวันที่มีการตัดสินคดียึดทรัพย์อดีตนายกรัฐมนตรี พ.ต.ท.ทักษิณ ชินวัตร ยอมรับว่าปัจจัยดังกล่าวส่งผลกระทบต่อภาพรวมธุรกิจพอสมควร เนื่องจากผู้บริโภคต้องการดูท่าทีของผลสรุปการตัดสินคดีดังกล่าว แต่เมื่อเข้าสู่วันเสาร์และอาทิตย์ที่ผ่านมา สถานการณ์โดยรวมก็ปรับตัวดีขึ้น มีคนมาเดินในงานกันอย่างคึกคัก 
เนื่องจากผู้ที่ต้องการปลูกสร้างบ้านมองว่าแนวโน้มต้นทุนค่าก่อสร้างมีการรับตัวเพิ่มสูงขึ้นอย่างต่อเนื่อง เช่นเดียวกับอัตราดอกเบี้ยเงินกู้ ซึ่งมีแนวโน้มจะปรับเพิ่มขึ้นต่อเนื่อง ดังนั้นการตัดสินใจสร้างบ้านในปีนี้จึงน่าจะดีกว่า 
“การตัดสินคดียึดทรัพย์ที่เกิดขึ้น หากมองในแง่ลบก็อาจจะส่งผลให้ผู้บริโภคเกิดการชะงักในเรื่องของการตัดสินใจสร้างบ้านไปบ้าง แต่เชื่อว่าผลกระทบที่เกิดขึ้นจะเป็นเพียงระยะสั้นๆ ในทางตรงกันข้าม หากคิดในแง่บวกมากๆ เศรษฐกิจของไทยเริ่มมีการปรับตัวในทิศทางที่ดี ส่งผลให้ปีนี้คนไทยกล้าที่จะออกมาสร้างบ้านมากขึ้น ซึ่งจากแนวโน้มดังกล่าวเชื่อว่าจะส่งผลให้ตัวเลขของผู้ประกอบการในธุรกิจรับสร้างปรับตัวเพิ่มสูงขึ้นไปด้วย” วิบูล กล่าว
บุญลือ วงศ์พรเพ็ญภาพ เลขาธิการสมาคมธุรกิจรับสร้างบ้าน กล่าวว่า แม้ว่าวันแรกของการจัดงานจะไม่ค่อยคึกคัก เนื่องจากตรงกับวันที่ศาลฎีกาตัดสินคดียึดทรัพย์ พ.ต.ท.ทักษิณ แต่ในช่วงวันเสาร์อาทิตย์เริ่มคึกคักมากขึ้น เนื่องจากมีลูกค้าที่ต้องการมาซื้อบ้านในงานเพื่อรับโปรโมชันพิเศษ ขณะเดียวกันก็จะมีลูกค้าใหม่มาตัดสินใจซื้อบ้านราคาไม่เกิน 3 ล้านบาทมากขึ้น ซึ่งจากการประเมินในเบื้องต้น คาดว่าจะมีคนมาร่วมงานไม่ต่ำกว่า 23 หมื่นคน มียอดขายราว 500 ล้านบาท 
อภิสิทธิ์ ลิ้มล้อมวงศ์ กรรมการผู้จัดการ บริษัท เน็กซัส พรอพเพอตี้ คอนซัลแทนท์ กล่าวว่า บริษัทตั้งเป้ายอดขายของงานรวมคอนโด ใกล้แนวรถไฟฟ้า ไว้ที่ 300 ล้านบาท จากงานครั้งก่อนที่มียอดขาย 250 ล้านบาท ซึ่งงานครั้งนี้ได้ยอดขายใกล้เคียงกับเป้า เนื่องจากโครงการที่มาร่วมออกงานเป็นโครงการที่ก่อสร้างเสร็จและสามารถโอนได้ทันที และมีกลุ่มลูกค้าบางส่วนที่ต้องการซื้อให้ทันกับมาตรการกระตุ้นอสังหาริมทรัพย์ที่จะหมดลงในปลายเดือน มี.ค. นี้
ภาพรวมของงานอีเวนต์อสังหาริมทรัพย์ที่จัดผ่านพ้นไป 3 งาน แม้ว่าหลายฝ่ายออกมาบอกว่าเริ่มคึกคักขึ้น แต่หากพิจารณาจากปัจจัยที่นำงานไปจัดในห้างสรรพสินค้า แม้จะได้ยอดคนร่วมงานมาก แต่ก็ยังต้องไล่ตามยอดขายกันอีกยก